projecte-aina/catalan_government_crawling huggingface dataset:
Ets un emprenedor i estàs buscant un coworking cèntric a la ciutat de Barcelona?
Aquesta és la teva oportunitat.
Properament OneCoWork obrirà un nou espai a tocar de Plaça de Catalunya, en concret al carrer d'Estruc, 9.
A més d'oferir un espai amb plenes garanties i qualitats, la ubicació és immillorable, amb excel·lents connexions de transport; ideal si necessites moure't lliurement i de manera àgil per Barcelona.
Entre d'altres, comptarà amb una impressionant terrassa a l'últim pis de l'edifici, espais per a esdeveniments i reunions i, com no podia faltar, cervesa, cafè i refrescos gratuïts a tot l'espai.
Un lloc en el que treball i qualitat de vida van agafats de la mà.
El preu del lloguer dels espais van des de 25 als 400 euros, depenent de les teves necessitats.
Entre els serveis que s'ofereixen hi ha internet d'alta velocitat, scanner i impressores, cabines telefòniques, sales de reunions, neteja i gimnàs, entre d'altres.
Actualment OneCoWork compta amb un espai a Marina Port Vell.
Un indret dissenyat per inspirar-te cada matí i per motivar la sensació de comunitat, unint a joves talents, start ups, pimes i també empreses més grans.
I és que per OneCoWork, la comunitat és un dels pilars fonamentals per crear un ambient únic i incomparable que fomenta la innovació, potencia la col·laboració i maximitza la productivitat.
L'AECOC, principal associació empresarial del sector del gran consum, ha premiat la iniciativa d'Ulabox i el Marcat del Ninot de Barcelona per fer accessibles les compres del mercat en aquest supermercat online.
Es tracta d'un accèssit en els VII Premis Shopper Marketing.
L'espai per fer la compra està accessible a la pestanya de Mercats de la web.
En els primers 6 mesos de funcionament s'han registrat més de 20.000 compres.
La iniciativa es va posar en marxa a finals del 2017 gràcies a un acord entre Ulabox i l'Institut Municipal de Mercats de Barcelona.
Es tracta d'un innovador projecte de dinamització i digitalització del comerç urbà de proximitat.
La prova pilot s'ha portat a terme amb el Mercat del Ninot.
En concret s'ha creat un Marketplace integrat a Ulabox que intenta reproduir entre els usuaris la manera més fidel d'anar a comprar a la plaça.
L'objectiu d'aquesta iniciativa és ampliar la base de clients de les 11 parades del mercat que hi col·laboren, apropant-les a un nou públic i oferir a tota l'Àrea Metropolitana una còmode opció per comprar producte fresc del mercat a internet, les 24 hores, els 365 dies l'any.
El jurat del premi de l'AECOC va valorar la identificació d'Ulabox d'una de les principals barreres en la compra online, el producte fresc i la resposta que ha donat aquesta unió, tant a nivell conceptual com d'execució.
El president de l'Associació de Venedors del Mercat del Ninot, Eduard Escofet, explica que estan satisfets amb la iniciativa: "estem segurs que les vendes dels punts del mercat a través de l'ecommerce aniran a més.
Hem guanyat un públic que fins ara no teníem, que no ve al mercat, principalment per manca de temps.
Resulta una injecció d'il·lusió per seguir amb l'aposta contínua de donar servei als nostres clients".
Per la seva banda, el CEO i director general d'Ulabox, Jaume Gomà, considera que el premi és a la dedicació de tot l'equip implicat en el projecte "tot i que el premi més important és el que ens donen els clients dia a dia confiant en el producte fresc comprat online.
En els primers sis mesos de projecte s'han registrat més de 20.000 compres.
La carn, el peix, la fruita i la verdura són els més venuts.
Estem enormement agraïts a l'Institut Municipal de Mercats de Barcelona i als paradistes per la seva implicació".
Qui diu que la realitat virtual s'ha de gaudir únicament a través d'unes incòmodes ulleres?
La startup catalana Broomx ha dissenyat un projector capaç de reproduir vídeos i fotos 360 graus sense necessitat d'utilitzar ulleres de realitat virtual i una plataforma de continguts online en la que l'usuari pot escollir el contingut que vol visualitzar.
Aquesta idea de negoci va rebre el primer premi de la competició d'startups que va organitzar el Sonar+D d'enguany.
Immersiva, interactiva, compartida i lliure d'ulleres.
Així defineixen els seus creadors el reproductor MK Player360 amb el que Broomx vol popularitzar els contingut virtual 360 arreu del món.
Es tracta d'un revolucionari sistema que projecte a 3 parets i el sostre fent sentir protagonista l'espectador.
Es defineixen com a 80% software i 20% hardware, per tant, donen especial importància la plataforma de continguts i al sistema operatiu creat per ells mateixos.
Els seus potencials clients són corporacions internacionals i institucions públiques que volen millorar l'experiència dels clients a través de les tecnologies immersives.
Així, hi ha empreses del sector turístic, automobilístic, farmacèutic, sanitari i esportiu.
L'objectiu de Broomx és obrir-se internacionalment.
I ho volen fer assolint acords amb canals de distribució locals per aconseguir una major penetració de mercat.
Per aquest 2018 s'han fixat el repte de vendre 50 màquines, però de cara a l'any vinent ja volen arribar a les 500.
L'empresa es va fundar el 2014 i tres anys més tard, el 2017 van llançar El primer projector MK Player360 al mercat.
Ara volen passar d'una producció curta i gairebé artesanal a una de més industrialitzada.
Això els permetrà optimitzar el procés productiu i, a la llarga, reduir el preu.
Actualment una màquina costa 18.900 euros amb una quota mensual de 49 euros en concepte de llicència de software i accés il·limitat al contingut 360o de la plataforma BroomxVR.
Una altra de les voluntats de Broomx és fer accessible el seu producte a hospitals infantils i escoles.
Serà el repte de la política de Responsabilitat Social Corporativa de l'empresa un cop comencin a reduir costos.
Els continguts els creen petites productores d'arreu del món especialitzades en els continguts 360 graus que comparteixen el seu contingut a la plataforma.
Fins ara compten amb 247 continguts diferents, d'autors de rellevància internacional com ara Mike Pfau, Tas o Atmospheres, i que es van actualitzant un cop al mes.
És la primera empresa de Projected VR, especialitzada en la creació d'eines per gaudir de la realitat virtual en espais físics.
Fundada el 2014 al cor del 22@ de Barcelona, desenvolupa solucions pròpies en els camps del programari, maquinari i serveis en el núvol.
Una piulada per anunciar el canvi d'ubicació de les seves oficines a Barcelona.
Les formes de comunicar evolucionen i ja no calen notes de premsa per fer públiques les decisions empresarials.
N'hi ha prou amb uns pocs caracters, una bona il·lustració i uns hastags per poder-ne fer el seguiment.
D'aquesta original manera Oracle va fer pública la seva decisió de traslladar les oficines d'Oracle Netsuite de Barcelona a la Torre Glòries.
Així doncs, aquesta unitat de desenvolupament de producte deixarà en breu la seu que ocupa a la Rambla.
L'antiga Torre Agbar s'està perfilant com un gran centre d'empreses tecnològiques.
Fa uns mesos va ser Facebook qui va anunciar la instal·lació d'un centre de detecció de notícies falses a aquest emblemàtic edifici barceloní.
Oracle Netsuite ocuparà fins a tres plantes de l'edifici i no descarta ocupar-ne encara dues més.
Segons ha publicat TV3, la companyia podria contractar fins a 250 persones.
Oracle NetSuite desenvolupa aplicacions de pagament per gestió empresarial al núvol, i la voluntat és potenciar i ampliar el negoci, ja que està buscant nous treballadors amb un perfil molt tècnic com programadors i dissenyadors que desenvolupin solucions per millorar l'experiència de l'usuari web.
L'empresa ha anunciat la notícia a les xarxes socials amb aquest tweet:
Oracle va aterrar a Barcelona l'any 2007 amb un centre de desenvolupament i innovació especialitzat en banca.
El 2014, l'empresa nord americana va impulsar un centre de Big Data de la mà de CaixaBank per desenvolupar solucions tecnològiques.
Amb l'objectiu de tenir el màxim nombre de professionals de l'advocacia entre els seus accionistes, la legaltech LexGoApp ha posat en marxa una campanya de crowdfunding destinada únicament a advocats.
La primera fase de la ronda de finançament és de 100.000 euros dels quals ja se n'han aconseguit 90.000.
I, de forma extraordinària, els interessats poden adquirir tiquets amb una inversió mínima de 1.000 euros (fins ara la inversió mínima era d'entre 5.000 i 10.000 euros).
En aquests moments, resten 10.000 euros per assolir l'objectiu.
Segons el CEO de l'empresa, Ernest Iguacen, amb aquesta iniciativa es vol reforçar el feedback dels professionals amb la plataforma: "volem ser molt transparents i volem que part dels accionistes de l'empresa siguin advocats ( smart money ) per conèixer de primera mà com podem anar innovant en la plataforma en base a una realitat de mercat i de primera mà.
És la darrera oportunitat perquè els advocats puguin ser socis de LexGoApp amb una inversió mínima de 1.000 euros".
Per això el responsable de l'empresa ha bloquejat 10.000 euros de la ronda de finançament per facilitar-ho.
L'empresa ha dissenyat una landing page amb tota la informació: https://lexgoapp.com/el-primer-crowdfunding-exclusivo-para-abogados
Es tracta d'una legaltech fundada el juny del 2016 i que va començar a operar el novembre del mateix any.
Aquest Marketplace connecta de forma ràpida i senzilla a usuaris que busquen serveis legals amb advocats que volen clients.
Els passos a seguir són molt fàcils: l'usuari realitza una consulta, l'equip de LexGoApp la valida i la posa a disposició dels advocats registrats.
Els interessats poden comprar la consulta i contactar directament amb l'usuari.
A data d'avui LexGoApp compta amb més de 1.700 advocats registrats, ha tingut més de 7.000 consultes i més de 5.000 descàrregues de la seva app.
A banda també es poden fer les consultes via web.
Aquest mes de juliol, LexGoApp ha posat en marxa un nou servei.
Es tracta d'una consulta entre un usuari i un advocat de 15 minuts a un preu de 29 euros.
La persona usuària ha de determinar l'especialitat jurídica amb la que va relacionada la seva consulta, abona els 29 euros del cost del servei i un advocat especialista es posa en contacte amb ell per assessorar-lo jurídicament i atendre la petició i facilitar una primera opinió legal.
A continuació això pot derivar en un cas més ampli tant pel client com per l'advocat.
Ho fa en el marc d'expansió de la companyia al sud d'Europa.
La plataforma tecnològica de compravenda d'immobles sense comissions ni intermediaris, operarà inicialment a les àrees metropolitanes de Lisboa i Porto, on es venen més de 100.000 habitatges cada any.
Després d'iniciar operacions a Itàlia el passat mes de febrer, Portugal es converteix en el tercer país en el que actua la companyia.
En aquest procés d'internacionalització, el nom de la marca utilitzat per la companyia a Portugal variarà lleugerament respecte al de la matriu.
Igual que a Itàlia, per raons publicitàries, la companyia farà servir el nom Housefy i no Housfy.
Un petit canvi causa de raons publicitàries que no afectarà el posicionament de la marca a Espanya i que ajudarà a internacionalitzar la companyia sota la paraula House.
Així ho ha assegurat Albert Bosch, CEO i fundador de la proptech.
Pel que fa a comissions, el sistema d'honoraris a Espanya i Portugal comparteixen una gran semblança: A Lisboa i Porto la comissió per venda oscil·la entre el 3% i el 6%.
El propietari s'estalviarà fins a 20.000 € usant la plataforma catalana, una quantitat molt semblant a l'estalvi que es genera a l'estat espanyol.
Actualment Housfy opera a quatre ciutats internacionals i en les seves respectives àrees metropolitanes: Milà, Roma, Lisboa i Porto.
De cara a l'últim trimestre de l'any la companyia preveu obrir a les ciutats italianes de Torí, Gènova, Bolonya i Florència i en un quart país: França.
Housfy ha venut més de 2.000 habitatges des de la seva fundació el 2017 i té el 5% la quota de mercat a Madrid i Barcelona, fet que situa la companyia entre les cinc agències immobiliàries amb més vendes de tot Espanya.
Actualment la companyia compta amb més de 1.300 habitatges en cartera i tanca una mitjana de 6 operacions al dia.
La startup barcelonina Quipu, ha anunciat el tancament amb èxit d'una ronda de finançament de 2 milions d'euros i la incorporació d'un nou conseller delegat.
Es tracta de Dan Kragt, anterior número dos de TMF, una empresa líder en serveis professionals amb seu a Londres amb més de 8.000 empleats, que s'uneix al projecte empresarial de Quipu.
Quipu, una empresa SaaS de programari de gestió financera del grup Itnig, s'ha convertit en un referent d'automatització de processos administratius per a startups i pimes.
La seva estratègia és digitalitzar tots els processos administratius, eliminant tots els tràmits, fent comptabilitat automàtica de tots els tiquets i factures, sincronitzant i combinant les factures sense cap esforç de tots els comptes bancaris i actuant com a eina de gestió que permet la comunicació amb els comptables.
Gràcies a la centralització i automatització dels processos de Quipu, tothom pot veure per primera vegada l'estat del seu negoci en temps real i pot prendre decisions abans que sigui massa tard.
Aquesta proposta de valor va convèncer Dan Kragt juntament amb un grup d'inversors internacionals per unir-se al projecte per impulsar el seu creixement a l'estat espanyol i aviat a nivell internacional.
La companyia catalana especialitzada en signatura electrònica, factura electrònica i identitat digital, Validated ID, ha tancat una ronda de finançament per valor de 2 milions d'euros.
Aquesta servirà perquè l'empresa es consolidi en l'emergent mercat de les identitats digitals basades en blockchain (SSI).
La ronda de finançament ha estat liderada per Caixa Capital Risc, i per Randstad Innovation Fund.
A més ha comptat amb la participació de fundadors, socis previs i Cuatrecasas Ventures.
En els últims anys, Validated ID ha aconseguit establir-se com un actor clau en l'ecosistema de signatura i identitat digital gràcies a un creixement constant de 3 dígits.
Aquesta evolució ha estat possible gràcies als més de 80 partners i 870 clients amb què compta la solució de signatura electrònica multicanal VIDsigner i a la creació de VIDchain com un nou servei d'identitat digital sobirana.
Amb els nous recursos financers i el suport d'empreses líders en els seus sectors, Validated ID inicia una nova etapa de creixement amb l'objectiu d'intensificar la internacionalització del servei de signatura VIDsigner i accelerar el desenvolupament tecnològic de producte i la consolidació de mercat de VIDchain.
Validated ID compta amb tres línies principals de negoci.
D'una banda, VIDsigner proporciona un servei de signatura electrònica pensat per a qualsevol cas d'ús presencial i en remot, que requereix de màxims nivells de seguretat, compliment jurídic i usabilitat.
D'altra banda, compta amb SP4i, que ofereix un servei de factura electrònica que compleix amb els requeriments normatius nacionals i europeus.
I finalment, VIDchain ofereix un nou servei d'identitat digital sobirana (Self–Sovereign identity o SSI) basat en tecnologia blockchain i en els estàndards de mercat que el converteix en un model universal, capaç de resoldre problemes de validació d'identitat.
Amb la voluntat de consolidar el seu projecte empresarial i incloure noves funcionalitats per les persones usuàries, la startup Reclamadatos ha tancat la seva primera ronda de finançament per valor de 100.000 euros.
La plataforma vol consolidar d'aquesta manera el seu projecte i millorar el seu producte.
Amb aquesta inversió volen incorporar la possibilitat de què els usuaris puguin presentar múltiples reclamacions de forma simultània i gestionar la seva herència digital.
Reclamadatos que va néixer el 2018 a Barcelona, coincidint amb l'entrada en aplicació de la nova normativa europea de protecció de dades i amb una inversió inicial de 3.000 euros.
Aquesta primera ronda de finançament de Reclamadatos ha estat liderada per la inversió de capital privat d'Alberto Burgueño i Héctor Pequerul.
També hi han participat alguns business angels, com TPartner i Reus Venture Capital.
Pau Enseñat, CEO i cofundador de Reclamadatos explica que "les dades personals s'han convertit en l'or del segle XXI i que és necessària una eina que permeti als usuaris reclamar i recuperar el control de les seves dades".
Indianes, la startup que dissenya i desenvolupa calçat elaborat amb materials naturals i ecològics i que forma part del Viver Elisava Alumni, ha presentat les primeres sabates 100% biodegradables i elaborades amb fibra de plàtan que comercialitza a Itàlia, Alemanya, Canadà, Rússia i Espanya.
Impulsada per dos exalumnes d'Elisava, l'Escola Universitària de Disseny i Enginyeria de Barcelona, Indianes col·labora amb comunitats d'artesans de plàtans de les muntanyes de Colòmbia.
Aquests artesans compten amb ampli coneixement en tècniques ancestrals i han ajudat a Indianes a definir conjuntament els processos per convertir la deixalla de l'agricultura del plàtan en matèria primera tèxtil.
Aquests artesans extreuen una fibra de la tija de la planta, la netegen i la filen manualment.
Amb aquesta fibra natural s'elaboren a Catalunya els teixits tècnics de punt, 100% naturals, biodegradables i lliures de químics nocius.
Aquests teixits són la base del nou calçat de Indianes i s'elaboren amb tecnologia tèxtil avançada que permet teixir les peces del calçat sense talls ni residus.
La col·lecció de Indianes uneix ecologia, artesania local, tecnologia i disseny per fer una sabata de disseny, còmode i biodegradable.
Les sabates de Indianes compten així amb components, materials, sola i teixits 100% naturals, acoblats amb adhesius a base d'aigua, de manera que quan són rebutjats es biodegraden en menys de dos anys en les condicions ambientals adequades.
En comparació amb el cotó, el teixit de fibra de plàtan requereix molt menys consum d'aigua.
L'empresa catalana calcula que per fabricar un parell de sabates es necessiten 100 grams de cotó, que requereixen 1.000 litres d'aigua, la mateixa quantitat que consumeix una persona en un any.
Contràriament al cotó, l'obtenció de la fibra de plàtan gairebé no genera emissions, ja que la fibra prové d'un residu agrícola del cultiu del plàtan i no requereix ser conreat, ni aigua, ni energia ni pesticides.
Quan va entrar en funcionament el Servei d'Ocupació i Orientació Professional (SOOP) de l'ICAB?
El Servei d'Ocupació i Orientació Professional (SOOP) del Col·legi de l'Advocacia de Barcelona, inicialment conegut com a Borsa de Treball es va crear els anys 80, cap els anys 90 es va informatitzar i no va ser fins el 2007 quan es va posar en marxa el Servei d'Ocupació i Orientació Professional, creant més serveis i per tant la necessitat d'un canvi en el nom del departament.
És el referent a les necessitats laborals i de creixement professional de l'entorn jurídic.
Als nostres usuaris i usuàries els donem les eines i l'acompanyament, tant
Quines són les principals preocupacions dels juristes emprenedors?
En un mercat tan competitiu com el legal, els advocats i les advocades necessiten desenvolupar tant habilitats tècniques com empresarials.
D'aquí, els sorgeixen els dubtes, inseguretats, mancances i necessiten d'una orientació i suport per estudiar tant la viabilitat de la idea de negoci-projecte com aspectes necessaris a tenir en compte per emprendre amb èxit així com consolidar el negoci.
Les preguntes o temes a tenir en compte van sobre:
Quines són les necessitats laborals de l'entorn jurídic?
Habilitats que es pressuposen com excel·lència tècnica i idiomes, hauríem de sumar característiques com ser generador de negoci, saber moure's en entorns multiculturals, mentalitat pràctica amb capacitat analítica, visió estratègica, enfocament cap a la innovació i la internacionalització així com saber comunicar, tenir desenvolupades l'empatia i l'assertivitat, honradesa, compromís i capacitat de treball.
També, serveix el que ja he comentat abans per a una persona emprenedora, així com sumar atributs com poden ser:
Detecteu innovació en l'emprenedoria jurídica?
En els processos d'innovació on hi ha una interacció constant entre diagnosi-estratègia amb creativitat-focalització, es creen continus projectes de futur d'emprenedoria jurídica, però per destacar alguna, serien, per la tendència actual, les empreses legaltech on la innovació ve per l'ús de les NTIC i el comerç electrònic.
De totes maneres, es tracta d'un sector econòmic molt tradicional i existeix una necessitat general de sensibilitzar al teixit empresarial sobre incorporar la innovació i màrqueting així com la internacionalització en els seus projectes empresarials-professionals.
Ens podríeu destacar alguna de les iniciatives empresarials que heu acompanyat darrerament?
Normalment, són iniciatives molt semblants, advocat o advocada que té alguns anys d'experiència i la formació per establir-se per compte propi, després de treballar exclusivament per una empresa-despatx.
També, assessorem a empreses de més de 20 anys d'experiència que necessiten posar-se al dia per adaptar-se al nou context econòmic i social i tornar a planificar estratègicament el despatx.
Quina és la vostra relació amb Xarxa Emprèn?
El servei d'emprenedoria es presta dins del marc del programa públic Catalunya Emprèn.
L'ICAB en forma part, com a entitat col·laboradora de la Xarxa Catalunya Emprèn.
La startup Subasta del Ocio, fundada a Barcelona l'any 2013 per Marc Zinck, ha engegat un ambiciós pla d'expansió internacional amb l'objectiu de seguir creixent.
I el primer pas per fer-ho ha estat un canvi de nom.
A partir d'ara Ubeo serà la denominació d'aquesta app de venta online que proposa una manera diferent i divertida de comprar a Internet.
A través de subhastes, l'empresa ofereix als seus clients diferents productes, serveis i experiències.
El canvi de nom respon a la renovació de la imatge de l'empresa i adaptar la seva nomenclatura als nous països on realitzarà les seves subhastes: Portugal, Itàlia i Alemanya.
Malgrat tot, el seu fundador reconeix que es vol mantenir l'essència de la companyia.
"En el 2017 vam detectar que el negoci a Espanya començava a estancar-se, així que obrir mercat a nous països era una condició imprescindible per seguir amb el desenvolupament empresarial", afirma Zinck.
La startup barcelonina és una plataforma en la qual els usuaris liciten per productes o serveis i, en finalitzar el temps de subhasta, l'oferta més alta s'emporta el premi.
En els seus inicis el catàleg de Ubeo estava gairebé format exclusivament per "experiències" com nits d'hotel, viatges, tractaments de bellesa o sopars en restaurants.
Ara, la plataforma està més centrada en articles de moda i tecnologia.
D'aquí sorgeix el nostre benefici", explica Zinck.
Per aquest llançament internacional, Ubeo ha realitzat una intensa labor de traducció de tot el contingut de la plataforma en els diferents idiomes i han fet campanyes digitals orientades al seu nou públic.
27ena startup en més creixement a Europa
En els cinc anys de recorregut, l'empresa ha estat distingida amb diferents premis.
L'últim va ser el 2017, el Bully Award a la millor empresa tecnològica en creixement.
Ara ha estat classificada en el numero 27 com a startup en més creixement a Europa.
Aquest exercici Ubeo preveu facturar 15 milions d'euros, dels quals un 20% correspondria als ingressos procedents dels nous mercats.
Els plans de l'empresa passen per seguir creixent internacionalment expandint el negoci a més països.
Ubeo té un total de 25 persones en plantilla, a la seva seu del carrer Pamplona.